b'\n_START_ARTICLE_\nMisi Ramakrishna\n_START_SECTION_\nKantor pusat\n_START_PARAGRAPH_\nKantor pusat Ramakrishna Math dan Ramakrishna Mission ialah Biara Belur (Belur Math). Biara Belur juga menjadi pusat bagi semua rahib-rahib Ramakrishna Sangha yang tinggal di serata India dan di luar India._NEWLINE_Matlamat utama biara ini ialah untuk melatih golongan rahib berdasarkan kepada ajaran Sri Ramakrishna. Motto pertubuhan ini adalah \xe0\xa4\x86\xe0\xa4\xa4\xe0\xa5\x8d\xe0\xa4\xae\xe0\xa4\xa8\xe0\xa5\x8b \xe0\xa4\xae\xe0\xa5\x8b\xe0\xa4\x95\xe0\xa5\x8d\xe0\xa4\xb7\xe0\xa4\xbe\xe0\xa4\xb0\xe0\xa5\x8d\xe0\xa4\xa5\xe0\xa4\xae\xe0\xa5\x8d \xe0\xa4\x9c\xe0\xa4\x97\xe0\xa4\xa6\xe0\xa5\x8d\xe0\xa4\xa7\xe0\xa4\xbf\xe0\xa4\xa4\xe0\xa4\xbe\xe0\xa4\xaf \xe0\xa4\x9a (Atmano Mokshartham Jagad Hitaya Ca) yang bermaksud Kesadaran diri dan khidmat kepada dunia sejagat._NEWLINE_Pemuda-pemuda yang ingin menyertai kehidupan rahib, perlu mengambil ikrar Brahmacharya dan menjalani latihan di bawah rahib-rahib kanan selama hampir sepuluh tahun. Seorang Brahmacharin yang berjaya menamatkan latihan ini akan diberikan ikrar Samnyasa sekiranya memenuhi semua kelayakan._NEWLINE_Antara aktiviti-aktiviti harian seorang rahib Ramakrishna Sangha ialah seperti meditasi, Japa, pembelajaran kitab suci, disiplin rohani dan mematuhi dua ikrar Samnyasa iaitu kesucian dan kemiskinan. Selain itu, pelbagai aktiviti kebajikan dan perkhidmatan sosial juga menjadi sebahagian daripada disiplin kerohanian seorang rahib.\n_START_SECTION_\nCiri-Ciri Utama\n_START_PARAGRAPH_\nBerbeza daripada sami atau rahib agama Hindu lain, Persaudaraan Rahib Ramakrishna mempunyai beberapa ciri-ciri unik seperti berikut:\n_START_SECTION_\nPembangunan Masyarakat Luar Bandar dan Orang Asli\n_START_PARAGRAPH_\nPembangunan masyarakat luar bandar dan orang asli dilakukan dalam tiga cara:_NEWLINE_(a)menerusi cawangan-cawangan yang terletak di luar bandar dan kawasan orang asli._NEWLINE_(b)menerusi cawangan-cawangan di bandar yang telah mengambil projek pembangunan di luar bandar dan kawasan orang asli; dan_NEWLINE_(c)menerusi institusi-institusi pendidikan dan perubatan di kawasan separa bandar di mana penduduk luar bandar merupakan kumpulan benefisiari yang terbesar._NEWLINE_Antara aktiviti-aktiviti pembangunan masyarakat luar bandar ialah membaiki taraf hidup, menyediakan kemudahan infrastruktur, pembentungan, pertanian moden, pembangunan sumber ternakan, program-program kesedaran kesihatan, imunisasi, kesedaran sivik, dan alam sekitar, perkhidmatan kesihatan seperti kem-kem perubatan, pemeriksaan kesihatan dan unit perubatan bergerak, pendidikan formal dan latihan vokasional.'